ทีโอทีเร่งแก้ 3 จีหวั่นซ้ำไทยโมบาย
ทีโอทีหวั่น 3 จีซ้ำรอยไทยโมบาย ดิ้นหาทางออก เปิดเอกชนเช่าใช้โครงข่ายไม่เกิน 1,000 ล้านบาท&nbsp;
31 มี.ค. 2553

ทีโอทีหวั่น 3 จีซ้ำรอยไทยโมบาย ดิ้นหาทางออก เปิดเอกชนเช่าใช้โครงข่ายไม่เกิน 1,000 ล้านบาท  
แหล่งข่าวจาก บริษัท ทีโอที เปิดเผยว่า ระหว่างรอครม อนุมัติแผนลงทุน โครงข่าย 3จี ทั่วประเทศ 2 หมื่นล้านบาท ทีโอทีได้เตรียมแผนการรองรับด้านโครงข่ายไว้ คือ เปิด ให้เอกชนที่สนใจลงทุนโครงข่ายเพื่อให้ทีโอทีเช่าใช้   หรือ ทีโอทีไปเช่าโครงข่ายของเอกชนที่มีอยู่ เพื่อขยายบริการให้ครอบคลุม ซึ่งทั้งหมดอยู่บนเงื่อนไขในวงเงินไม่เกิน 1,000 ล้านบาท  เพื่อไม่ต้องผ่าน พ.ร.บ.ว่าด้วยการให้เอกชนเข้าร่วมหรือดำเนินงานในกิจการของรัฐ พ.ศ.2535 หรือ พ.ร.บ.ร่วมทุน
แผนการรองรับดังกล่าวเพื่อไม่ต้องการให้โครงการ 3 จีของทีโอที ซ้ำรอยไทยโมบายที่ต้องปิดตัวลงไป เนื่องจาก ในช่วงนั้น ทีโอที และ กสท โทรคมนาคม ที่ได้สิทธิ์บริหารคลื่นความถี่ร่วมกันไม่ได้ทำตลาดอย่างจริงจัง แต่ครั้งนี้ ยังมีแนวทางที่จะจำธุรกิจได้อยู่ จึงควรรีบดำเนินการ
แหล่งข่าว กล่าวว่า  ทีโอทีไม่ได้ปิดกั้นพันธมิตรว่าจะต้องเป็น บริษัท แอดวานซ์ อินโฟร์ เซอร์วิส หรือ เอไอเอส คู่สัญญาของทีโอทีแต่เพียงรายเดียว เพราะขณะนี้ ทางบริษัท ทรูมูฟ ก็สนใจที่จะเช่าใช้โครงข่ายของทีโอที รวมถึงการที่ทีโอทีจะไปเช่าใช้โครงข่ายของรายอื่นเพื่อให้บริการลูกค้าได้ครอบคลุมมากขึ้นโดยเฉพาะบริเวณภายในอาคาร   ซึ่งเป็นปัญหาของทีโอทีอยู่ในปัจจุบัน 
ทั้งนี้   การดำเนินการต่างๆ จะต้องไม่เกินวงเงินที่ พ.ร.บ.ร่วมทุน กำหนด เพื่อไม่ให้เกิดความล่าช้าขึ้นไปอีกจากการที่ต้องผ่านกระบวนการอีกหลายขั้นตอน ซึ่งน่าจะเป็นทางออกเดียวที่ทีโอทีมีอยู่   เพราะแผนการลงทุนทั่วประเทศก็ยังต้องรอครม.ซี่งไม่รู้ว่าจะอนุมัติเมื่อไร
ก่อนหน้านี้ ร.ต. หญิง ระนองรักษ์ สุวรรณฉวี รมว.กระทรวงเทคโนโลยีสารสนเทศและการสื่อสาร (ไอซีที) ระบุว่าจะดันแผนการซื้อ บริษัท ฮัทชิสัน ซีเอที ไวร์เลส มัลติมีเดีย หรือ ฮัทช์ ของกสทฯ เข้าครม.ก่อน แล้ว จึงตามด้วยแผน 3 จีของทีโอที แต่ขณะนี้แผนธุรกิจของกสทฯ ยังคงติดค้างอยู่ก็เท่ากับว่าแผน3 จีของทีโอทีต้องล่าช้าตามไปด้วย
นายธีรวุฒิ บุญยโสภณ  ประธานคณะกรรมการ (บอร์ด)  ทีโอที กล่าวว่า ปัจจุบันเอ็มวีเอ็นโอของทีโอทีทั้ง 5 ราย คือ ล็อกซ์เล่ย ไอ-โมบาย 365 คอมมูนิเคชั่น ไออีซี และ เอ็ม คอนซัลท์ ได้ขายซิม 3 จีไปแล้ว 3.4 แสนซิม ขณะที่ลูกค้า 3 จี ของทีโอทีอยู่ที่ประมาณ  8 หมื่นราย  และเชื่อว่าจะเป็นไปตามเป้าหมายที่วางไว้จำนวน 5 แสนเลขหมายในสิ้นปีนี้